Vertrou op Jehovah vir leiding en beskerming
Die oorlog teen Asdod
5. Wie was die magtige Assiriese heerser in Jesaja se dag, en hoe is die Bybel se verslag oor hom bevestig?
5 In Jesaja se dag het die Assiriese Ryk onder koning Sargon magtiger as ooit geword.* Kritici het baie jare lank aan die bestaan van hierdie heerser getwyfel, aangesien hy sover hulle geweet het in geen sekulêre bronne genoem is nie. Maar argeoloë het mettertyd die ruïnes van Sargon se paleis opgegrawe, en die Bybel se verslag is bevestig.
6, 7. (a) Om watter redes beveel Sargon moontlik dat Asdod aangeval moet word? (b) Watter uitwerking het die val van Asdod op Filistea se buurnasies?
6 Jesaja beskryf kortliks een van Sargon se militêre veldtogte: “Tartan [het] na Asdod gekom . . . , toe Sargon, die koning van Assirië, hom gestuur het en hy teen Asdod oorlog gevoer en dit ingeneem het” (Jesaja 20:1).* Waarom beveel Sargon dat die Filistynse stad Asdod aangeval moet word? In die eerste plek is Filistea ’n bondgenoot van Egipte, en Asdod, waar ’n tempel van Dagon is, is op die pad geleë wat langs die kus van Egipte en deur Palestina loop. Die stad is dus baie strategies geleë. As hy ingeneem word, kan dit beskou word as die eerste stap om Egipte in te neem. Daarbenewens toon Assiriese verslae dat Azuri, die koning van Asdod, in ’n sameswering teen Assirië betrokke was. Gevolglik laat Sargon die opstandige koning verwyder en plaas hy die koning se jonger broer, Ahimiti, op die troon. Maar dit los die situasie nog steeds nie op nie. Nog ’n opstand breek uit, en hierdie keer tree Sargon drastieser op. Hy beveel dat Asdod aangeval moet word. Gevolglik word die stad beleër en verower. Jesaja 20:1 verwys heel waarskynlik na hierdie gebeurtenis.
7 Wanneer Asdod val, werp dit ’n sombere skaduwee oor sy buurnasies, veral oor Juda. Jehovah weet dat sy volk geneig is om op “’n arm van vlees”, soos Egipte of Etiopië in die suide, te vertrou. Gevolglik gee hy Jesaja die opdrag om ’n ernstige waarskuwing in dade uit te beeld.—2 Kronieke 32:7, 8.
Geskiedkundiges noem hierdie koning Sargon II. ’n Vroeëre koning, nie van Assirië nie, maar van Babilon, word “Sargon I” genoem.
“Tartan” is nie ’n naam nie, maar ’n titel vir die hoofbevelvoerder van die Assiriese leër, wat waarskynlik die tweede magtigste persoon in die ryk is.